recursal/SuperWikiNEXT-32B huggingface dataset:
***Môj syn Jack*** (angl. *My Boy Jack*) je britský životopisný film založený na príbehu rovnomennej drámy z roku 1997, napísanej britským spisovateľom a hercom Davidom Haigom.

Príbeh
------

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Dej filmu sa začína v roku 1914 na sklonku prvej svetovej vojny. Rudyard Kipling je v britskej spoločnosti vnímaný nielen ako dobrý spisovateľ, ale taktiež ako aktívne vystupujúci iniciátor odporu voči nemeckej agresii. Jeho 17-ročný syn Jack Kipling je taktiež odhodlaný bojovať za krajinu a preto sa prihlási k námorníctvu, avšak nepríjmu ho kvôli zrakovej vade. Opakovane sa pokúsi narukovať do armády, avšak opäť zlyhá kvôli rovnakému problému. Až agitácia jeho otca u starého priateľa, bývalého vojenského dôstojníka a baróna, mu pomôže pridať sa k jednotkám Írskej gardy.

Jackovi najskôr spôsobuje slabý zrak problémy, avšak s pomocou kaprála O'Learyho a vlastným odhodlaním sa mu podarí úspešne zvládnuť výcvik a ako poručík si získa aj rešpekt u jednotky. O šesť mesiacov je vyslaný s jednotkou na francúzsky front a na svoje osemnáste narodeniny sa zúčastní bitky pri Loos. Po boji je vyhlásený za nezvestného.

Jeho rodina je zúfalá a okamžite sa púšťa do pátrania, ktoré trvá dva roky. Vypočúvajú vojakov, ktorý sa zúčastnili bitky, hľadajú v databáze zajatcov Červeného kríža. Napokon vďaka výpovedi jedného vojaka z Jackovej čaty zistia, že bol zabitý pri pokuse dobyť nemecké guľometné stanovisko. Otec, Rudyard Kipling, si vyčíta synovu smrť a film je zakončený jeho rozhovorom s britským kráľom Jurajom V. kde so slzami v očiach recituje verše ktoré napísal pri spomienke na syna.

 Opis zápletky alebo rozuzlenia príbehu sa tu končí.

Premiéra
--------

Film bol natočený v auguste 2007 a premiéru mal 11. novembra 2007, na 89. výročie ukončenia prvej svetovej vojny. Premiéra filmu prilákala okolo 5,7 miliónov divákov v Spojenom kráľovstve. V USA mal premiéru 20. apríla 2008. Slovenská televízna premiéra bola 30. októbra 2008 na STV 1.

Obsadenie
---------

* Daniel Radcliffe
* David Haig
* Kim Cattrall
* Carey Mulliganová
* Julian Wadham
* Richard Dormer
* Martin McCann

Externé odkazy
--------------

* Oficiálna internetová stránka (po anglicky)
* Film v Internetovej filmovej databáze (po anglicky)
* Film na internetovom portáli Slovenskej televízie Archivované 2008-12-07 na Wayback Machine
***Murphy Brownová*** bol americký televízny sitkom, ktorý vysielala televízia CBS od roku 1988 až do 1998. V hlavnej úlohe účinkovala Candice Bergenová ako Murphy Brownová, investigatívna novinárka a hlásateľka správ v televízií FYI, fiktívnej sekcii CBS.

Brownová bola vyliečená alkoholička, ktorá sa v prvej epizóde vrátila do FYI z liečenia na Klinike Betty Fordovej (Betty Ford Clinic). Jej kolegovia v FYI sú staromódny hlásateľ Jim Dial (Charles Kimbrough), reportér Frank Fontana (Joe Regalbuto), ktorý neznáša tupé, ktoré musí nosiť, a roztržitá Corky Sherwoodová (Faith Ford), bývalá Miss Amerika. Nováčikom v tíme bol producent Miles Silverberg (Grant Shaud), ktorý ako mladý 25-ročný so skúsenosťami iba z verejnoprávnej televízie bol dokonalý objekt na neľútostné mučenie od Murphy. Tím z FYI sa často stretáva v bare U Phila, ktorý je krížom cez cestu z ich štúdia vo Washingtone. Majiteľa baru Phila stvárnil Pat Corley.

Nominácie a ocenenia
--------------------

Seriál získal Cenu Emmy v rokoch 1990 a 1992 a hlavná postava, Candice Bergen získala ocenenie za hlavnú postavu 5 krát v rokoch 1989, 1990, 1992, 1994 a 1995. Herečka Colleen Dewhurst, získala dve ocenenia, v rokoch 1989 a 1991, ktoré jej bolo udelené posmrtne. Okrem toho mal seriál ešte ďalšie 3 nominácie, Faith Ford získala 5 nominácií na Ocenenie pre herečku vo vedľajšej úlohe a Candice Bergen mala ešte ďalšie 2 nominácie.

Seriál získal Zlatý Glóbus v roku 1992 a ďalšie 4 nominácie. Candice Bergen získala za postavu Murphy Brownovej toto ocenenie v rokoch 1989 a 1992 plus ďalších 6 nominácií. Faith Ford bola nominovaná 2-krát.

Externé odkazy
--------------

* Murphy Brown na IMDb
**Anson Thornton** (\* 28. jún 2003, Oshawa, Ontário, Kanada) je jamajský hokejový brankár pôvodom z Kanady, ktorý hrá v tíme Barrie Colts v lige OHL. V NHL má zmluvu s klubom Arizona Coyotes. Jamajku reprezentoval na turnaji Latam Cup v sezóne 2019-20, na ktorom obsadila prvé miesto.

Narodil sa v Oshawe kanadskej matke a jamajskému otcovi, ale vyrastal v Toronte. Do roku 2020 chytával za rôzne mužstvá z tohto mesta, až v sezóne 2019-20 sa mal presunúť do tímu Sarnia Sting hrajúcom v OHL. Z dôvodu pandémie však v danom ročníku neodchytal jediný súťažný zápas. Anson Thornton nikdy neprešiel draftom.

Napriek tomu si ho v lete 2021 pozvala Arizona Coyotes do kempu pre nováčikov na skúšku. Na vedenie klubu zapôsobil, na turnaji nováčikov sa postavil do bránky v zápasoch proti Vegas Golden Knights a Anaheim Ducks. Thornton podpísal s mužstvom vstupný kontrakt na tri sezóny a v septembri 2021 sa pripojil aj do predsezónneho kempu tímu.

V prípravnom zápase proti Los Angeles Kings už čelil hráčom so skúsenosťami z NHL. Príležitosť dostal v tretej tretine, keď v bránkovisku vystriedal Josefa Kořenářa. Pochytal všetkých 17 striel a pomohol tímu udržať vedenie 2-1.

Referencie
----------

1. ↑  ROMERO, José M.. *Young goaltender Anson Thornton making most of tryout with Coyotes in training camp* [online]. The Arizona Republic, [cit. 2021-11-26]. Dostupné online. (po anglicky)
2. ↑   *Coyotes Sign Thornton to Three-Year Entry Level Contract* [online]. NHL.com, [cit. 2021-11-26]. Dostupné online. (po anglicky)
3. ↑   *Jamaica at eliteprospects.com* [online]. www.eliteprospects.com, [cit. 2021-11-26]. Dostupné online. (po anglicky)
4. ↑   *Sarnia Sting at eliteprospects.com* [online]. www.eliteprospects.com, [cit. 2021-11-26]. Dostupné online. (po anglicky)
5. ↑   *Dylan Guenther scores in Coyotes preseason-opening win* [online]. Arizona Sports, 2021-09-28, [cit. 2021-11-26]. Dostupné online.
**Hetrik Gordieho Howea** je hokejový pojem pre hetrik, ktorý hráč zaznamená, keď si v jednom zápase pripíše gól, asistenciu a bitku. Pomenovaný je po hokejovej legende, Gordiem Howeovi, ktorý bol známy pre umenie hrať pekný hokej a pobiť sa. 

Prvý známy hetrik Gordieho Howea bol zaznamenaný v roku 1917 Harrym Cameronom z Toronto Arenas, ktorý je členom Hokejovej siene slávy. Gordie Howe, napriek tomu, že je po ňom hetrik pomenovaný, ho dosiahol iba dvakrát v kariére. Považovaný za vodcu tejto štatistiky je Brendan Shanahan, ktorý ho získal 17 krát. 

Nejde o oficiálnu štatistiku. Hokejový magazín *The Hockey News* ju vyhlasuje až od roku 1996. Jediné tímy, ktoré si pre svoj tím zapisujú túto štatistiku, sú San Jose Sharks, Calgary Flames, Nashville Predators, Edmonton Oilers, Ottawa Senators, Pittsburgh Penguins a Montreal Canadiens.

Zdroj
-----

*Tento článok je čiastočný alebo úplný preklad článku Hattrick Gordieho Howa na českej Wikipédii (číslo revízie nebolo určené).*
***Ember to Inferno*** je debutový album americkej metalcore skupiny Trivium. Vyšiel 14. októbra 2003 vo vydavateľstve Lifeforce Records. Štýlovo ho možno priradiť k thrash metal, ale je tam zmiešaných viacero štýlov, napr. heavy metal, progressive metal aj prvky nu metalu.

Skladby „Inception The Bleeding Skies", „Ashes", „A View Of Burning Empires" sú krátke inštrumentálne skladby. Je na nich zaujímavé, že na rozdiel od ostatných tvrdých skladieb sú to jemné a pomale skladby. Tá prvá predstavuje jemný úvod albumu po ktorom nasleduje drsný nástup gitár v piesni „Pilars of Serpents". Druhá inštrumental skladbička Ashes predstavuje akúsi krátku medzihru, hranú na gitare, medzi skladbami „Ember to Inferno" a „To Burn the Eye". A posledná inštrumentál skladba sa vracia k motívu tej prvej a je to vlastne prechod z drsných gitár skladby „When All Light Dies" na jemnejšiu hudbu a elegantne zakončuje album.

Zoznam skladieb
---------------

1. „Inception The Bleeding Skies"- 0:35
2. „Pillars Of Serpents" - 4:35
3. „If I Could Collapse the Masses" - 4:41
4. „Fugue (A Revelation)" - 4:21
5. „Requiem" - 4:53
6. „Ember To Inferno" - 4:11
7. „Ashes" - 0:53
8. „To Burn The Eye" - 7:01
9. „Falling To Grey" - 5:36
10. „My Hatred" - 4:34
11. „When All Light Dies" - 6:23
12. „A View Of Burning Empires" - 1:48

|  |
| --- |
| **Trivium** |
| Členovia |
| Matt Heafy • Corey Beaulieu • Paolo Gregoletto • Nick Augusto |
| Bývalí členovia |
| Brad Lewter • Jarred Bonaparte • Brent Young • Travis Smith |
| Diskografia |
| **Štúdiové albumy**:
*Ember to Inferno* • *Ascendancy* • *The Crusade* • *Shogun* |
| **EP**: *Trivium* |
**Muž bez minulosti** je celovečerný farebný hraný film režiséra Aki Kaurismäkiho, natočený v roku 2002. Film získal v roku 2002 na filmovom festivale v Cannes Veľkú cenu poroty ako najlepší zahraničný film.

Dej filmu
---------

Hlavným hrdinom filmu je muž v stredných rokoch, ktorý je po príchode do Helsiniek v parku zbitý a okradnutý výtržníkmi, následkom čoho upadne do stavu bezvedomia, v ktorom ho prevezú do nemocnice. Tam ho ako zdanlivo mŕtveho odpoja od prístrojov, ale muž sa neskôr preberie z bezvedomia a z nemocnice sám odíde. Keďže utrpel amnéziu (dočasnú stratu pamäti), nevie si spomenúť, ako sa volal, kde pracoval, ani kde býval. Keďže nemá doklady a nevie si na nič spomenúť, začína žiť životom stroskotanca na okraji hlavného mesta. S pomocou ďalších ľudí v existenčnej kríze a ľudí z organizácie Armáda spásy ako-tak prežíva. Začína hrať v amatérskej hudobnej skupine a dokonca nadväzuje vzťah so sociálnou pracovníčkou z Armády spásy Irmou. Napokon sa polícii ozve jeho bývalá manželka a polícia mužovi vyjaví jeho identitu. Muž sa vyberie navštíviť bývalú manželku, ale zisťuje, že krátko pred osudným prepadnutím sa s ním rozviedla. Muž sa teda vracia do Helsiniek k Irme, kde začína žiť nový život. 

Ide o druhú časť tzv. „fínskej trilógie" (prvou bol film „Mraky odtiahli", treťou bol film „Svetlá v súmraku").

Charakteristika filmu
---------------------

Vo filme dominuje suchý humor, taký typický pre filmy Aki Kaurismäkiho. Úsmevné situácie sú vytvárané situačnou komikou ale i verbálnymi prejavmi. Vizuálne zaujímavé sú scenérie helsinskej periférie, príbeh je vhodne zladený s hudbou, ktorú zložil Ken Yokoyama. Záverečnú pieseň „Mon repos" naspievala populárna fínska speváčka Annikki Tähti. Napriek viac-menej tragickému príbehu hlavného hrdinu má film optimistický záver a vyzdvihuje všeobecnú platnosť základných ľudských hodnôt, ako sú spolupatričnosť, empatia a láska.

Ocenenia
--------

Film získal v roku 2002 Veľkú cenu poroty na medzinárodnom filmovom festivale v Cannes ako najlepší zahraničný film. Herečka Kati Outinen získala na rovnakom festivale cenu za nejlepší herecký výkon v úlohe Irmy.
***Entomologický náučný slovník*** je významná a rozsiahla entomologická práca, ktorá obsahuje v skratke základné informácie o entomológii.

Táto kniha bola vydaná v roku 1984 v Bratislave v nakladateľstve Príroda. Rozsah knihy je 680 strán, v texte je cca 388 obrázkov a 13 celostránkových obrazových tabúľ. 

Autorom slovníka je známy slovenský entomológ Ján Jasič. Okrem neho sa na práci podieľalo viac ako 30 ďalších odborníkov zo Slovenskej akadémie vied, Československej akadémie vied, rôznych vysokých škôl, muzeí a ďalších pracovísk. Zostavenie tohto diela iniciovala Slovenská entomologická spoločnosť pri SAV a zohľadnili sa tu všetky disciplíny, ktoré prispievali k dokonalejšiemu poznaniu hmyzu.

Slovník obsahuje viac ako 7000 abecedne zoradených termínov, ktoré sa týkajú všetkých oblastí entomológie - jednak obecnej, ale i systematickej. Sú tu uvedené heslá z anatómie, morfológie, embryológie, fyziológie, ekológie, zoogeografie, taxonómie, systematiky, nomenklatúry a patológie hmyzu. Pri výbere druhov bol kladený dôraz hlavne na druhy z našej - stredoeurópskej fauny, ale vo viacerých prípadoch sú pre úplnosť zaradené i niektoré druhy, ktoré sa vyskytujú mimo územia Európy.

Výklad niektorých obecných pojmov z ekológie, fyziológie, zoogeografie a taxonómie presahuje rámec informácií o hmyze. Veľa hesiel je doplnených názornými ilustráciami habitu jednotlivých skupín, prípadne i druhov hmyzu. Obrázky do práce nakreslil ing. G. Vanek, CSc.

Všeobecné entomologické názvoslovie týkajúce sa embryológie, anatómie, morfológie atď. vychádzalo z kolektívnej práce: "Slovenské entomologické názvoslovie", ktorá vyšla v štyroch pokračovania v časopise Kultúra slova. Mená taxónov v slovníku sa používajú v zhode s ustálenými a zabehnutými menami hmyzu podľa publikácie Oskára Ferianca: "Slovenské mená hmyzu".

Každý termín uvedený v práci má svoj ekvivalent v českom, nemeckom, latinskom, ruskom a anglickom jazyku. Asi polovicu hesiel tvoria články s definíciou, alebo aj s ďalším podrobnejším výkladom problematiky. Druhú polovicu tvoria odkazové heslá. Na konci práce je pripojený veľmi podrobný register českých, ruských, nemeckých a anglických ekvivalentov, ktorý zahrňuje viac ako 10 000 pojmov.

Bibliografický odkaz
--------------------

* JASIČ, Ján, et al. *Entomologický náučný slovník*. 1. vyd. Bratislava : Príroda, 1984. 674 s. (Slovníky a encyklopédie.)
Vancouver International Film Centre otvorené v roku 2005 slúži počas festivalu ako jeho hlavné stredisko
**Vancouver International Film Festival** (**VIFF**) je každoročný filmový festival konajúci sa vo Vancouveri v kanadskej provincii Britská Kolumbia. Trvá dva týždne, od konca septembra do začiatku októbra. Festival sa vo Vancouveri usporadúva od roku 1982, jeho organizátorom je nezisková a charitatívna organizácia Greater Vancouver International Film Festival Society.

Na festivale sa premietajú kanadské a aj medzinárodné filmy. Festival si získal reputáciu ako odrazového mostíka pre mnohých mladých ázijských filmárov. V roku 2004 bol najväčším mimoázijským festivalom, na ktorom sa premietali ázijské filmy. Veľkú časť premietaných filmov počas konania festivalu predstavujú aj dokumentárne filmy. V roku 2006 bolo na festivale premietnutých viac ako 300 filmov z vyše 50 krajín, z ktorých takmer štvrtina predstavovala dokumentárne filmy.

Od roku 2003 festival každoročne navštívi vyše 150 000 divákov.

Tesne pred zahájením konania festivalu sa vždy koná aj štvordňová konferencia Vancouver Film and Television Forum, zameraná na podporu kanadských filmov a kanadskej televíznej produkcie.

Externé odkazy
--------------

* Stránka festivalu (po anglicky)
* Vancouver Film and Television Forum Archivované 2009-01-02 na Wayback Machine (po anglicky)
***Na západe nič nové*** (nem. Im Westen nichts Neues) je román Ericha Maria Remarqua z roku 1929. Kniha mala veľký úspech a šokovala hlavne svojím reportážnym a dezilúznym štýlom, miestami až podrobným pohľadom na svetovú katastrofu. Podľa motta je kniha pokusom podať správu o generácii, ktorá bola zničená vojnou - aj keď unikla jej granátom.

Charakteristika
---------------

Už po vydaní v berlínskych novinách v novembri 1928 sa z neho stal bestseller, ktorý šokoval svet a z celkom bezvýznamného novinára urobil adepta na Nobelovu cenu za literatúru. Vďaka enormnému úspechu sa „novinový" román dočkal aj knižného vydania v roku 1929 a v apríli 1930 aj hollywoodskeho filmového spracovania pod názvom *All Quiet on the Western Front* (Lewis Milestone, réžia), ktoré dodnes patrí ku klenotom vojnovej kinematografie. Premiéru filmu v Berlíne sprevádzali búrlivé protesty nacistov vedené Josephom Goebbelsom - budúcim ministrom propagandy. Nacisti označovali film za židovský a protinemecký. 11. decembra 1930 bolo nakoniec premietanie zakázané.
Vplyv obsahu uhlíka na teploty Ms a Mf
**Martenzit** je nestály tuhý roztok uhlíka v alfa železe. Vzniká pri dostatočne rýchlom ochladení - kalení ocele. Je to druhá najtvrdšia štruktúrna zložka ocele po cementite. Je však zároveň najkrehkejšou zložkou.

Jeho množstvo určuje tvrdosť ocele. Platí zásada: čím viac martenzitu, tým tvrdšia je oceľ. Plný obsah martenzitu sa dosiahne pri rýchlosti kalenia 600°C/s.

Pod lupou má martenzit ihličkovú (alebo aj stromčekovitú) štruktúru. V skutočnosti sú to mikro-disky alebo planžetky, ktoré ale po rozrezaní vzorky vyzerajú ihličkovo.

Martenzitické štruktúry majú veľmi vysoké vlastné pnutia, preto sa martenzit často nechá vytvoriť len na povrchu vhodným technologickým postupom tepelného spracovania. Už v malých množstvách znižuje elasticitu ocele.

Teória
------

Binárny diagram železo uhlík ukazuje fázové premeny, pri ktorých sa dosiahol rovnovážny stav. Pri prudkom ochladení sa však tento stav nestihne vytvoriť. Martenzit vzniká pri extrémne prudkom ochladení a preto je to aj extrémne nerovnovážny stav.

Jeho mriežka je kocková priestorovo centrovaná. Virtuálne martenzitické bunky sa nachádzajú aj v austenitovej kryštalickej mriežke, líšia sa len vzdialenosťami atómov a oproti austenitu sú otočené o zhruba 12°. Po ochladení sa začnú vytvárať preklopením austenitickej. Takže atómy, ktoré navzájom susedili, susedia aj naďalej.

Rozpad martenzitu
-----------------

Už pri miernom ohreve sa nestabilný martenzit premieňa na svoje štruktúrne zložky:

* bainit
* troostit
* sorbit

Tepelne sa martenzit stabilizuje legovaním niklom.

Pozri aj
--------


|  |  |
| --- | --- |
| Portal | Chemický portál |

* Povrchové kalenie
* Cementácia
**Československý státní film** bol štátny podnik existujúcu v Prahe 5 na Barrandove v čase 1948 až 1956. Potom bol nahradený štátnym podnikom *Československý film*.

Predchodca
----------

Na Barrandove existovalo Filmové štúdio Barrandov od roku 1931 pod firmou AB. O jeho výstavbu aj okolitého areálu sa zaslúžila rodina Havlova (tu najmä Miloš Havel). Od roku 1933 sa tu točili prvé filmy. V rokoch 1941 - 1944 firmu AB Havlových nahradila spoločnosť Pragfilm podliehajúca plne nacistickej správe a areál bol rozšírený o ďalšie haly. Po oslobodení Česko-Slovenska bol areál dekrétom č.50/1945 prezidenta E. Beneša znárodnený a v roku 1948 bol vytvorený podnik *Československý státní film*.

Vlastná existencia a zánik
--------------------------

Z právomoci podniku boli roku 1957 vybraté kina, došlo k zriadeniu ďalších podnikov, najmä Ústrednej požičovne filmov. Štátu podliehajúce *Československý státní film* bol zrušený a nahradený podobným štátnym podnikom *Československý film*. Po roku 1990 bol filmový priemysel privatizovaný.

Referencie
----------

1. ↑  . Dostupné online.

Externé odkazy
--------------

* Web Barrandov

Zdroj
-----


|  |  |
| --- | --- |
| Portal | Filmový portál |

* *Tento článok je čiastočný alebo úplný preklad článku Československý státní film na českej Wikipédii.*
**Slovenský posunkový jazyk (SPJ)** je vizuálno-motorický jazyk používaný hovoriacimi posunkového jazyka na území Slovenska. Je nevokálny, autonómny a prirodzený jazyk komunity Nepočujúcich na Slovensku, ktorý je tvorený špecifickými vizuálno-motorickými prostriedkami, t.j. tvarmi a pohybmi rúk a ich umiestnením v trojrozmernom priestore, mimikou, pohybmi a pozíciami hlavy a hornej časti trupu. Slovenský posunkový jazyk má svoju posunkovú (slovnú) zásobu a svoju gramatiku (morfológiu a syntax), ktorá nie je závislá na gramatike slovenského jazyka. Príklad vety v slovenskom jazyku: *Toto je jeho žuvačka*. a preklad do slovenského posunkového jazyka: ŽUVAČKA + TÁ (rýchly opakovaný pohyb) + JEHO.

Posunkový jazyk nie je medzinárodný, existujú jednotlivé národné posunkové jazyky napríklad americký posunkový jazyk (ASL), britský posunkový jazyk (BSL), austrálsky posunkový jazyk (AUSLAN), český posunkový jazyk (ČZJ) a pod. Posunkovým jazykom slovenských nepočujúcich je **slovenský posunkový jazyk (SPJ)**.

Pozri aj
--------

* Posunková reč
* Posunok (posunková reč)
* Posunkovaná slovenčina
**Namah** je CD album hudobného skladateľa Petra Machajdíka, ktorý vyšiel v júni 2008. Na jeho realizácii sa podieľali špičkoví zahraniční a slovenskí hudobníci ako napríklad spevák Jon Anderson z legendárnej skupiny Yes, bubeník a vokalista David Moss, charizmatická harfistka Floraleda Sacchi, cimbalistka Enikö Ginzery, violončelisti Jozef Lupták a Darry Dolezal, klarinetový virtuóz Guido Arbonelli, Mládežnícky orchester Jána Pöschla pod vedením Anity Mirossayovej, Icarus Quartet vedený huslistom Milanom Paľom, klaviristka Mayuko Kida Takine a sopranistka Julie Hanson-Geist. 
Album vydal v roku 2008 Hudobný fond Bratislava.

CD album obsahuje 10 kompozícií Petra Machajdíka:

* 1. She Will Be Picked by Herself
* 2. Namah
* 3. Nell'autunno del suo abbraccio insonne
* 4. Sadness Of Flowing
* 5. To the Rainbow so Close Again
* 6. Painting
* 7. Obscured Temptations
* 8. Water Forgives
* 9. Lullaby
* 10. 05.12.07.

Producenti: Peter Machajdík, Helena Maťašová

Mastering: Peter Groll

Katalógové číslo SF 00542131

Referencie
----------

1. ↑   Archivované 2016-03-05 na Wayback Machine, Namah

Externé odkazy
--------------

* Webová stránka Petra Machajdíka
* Recenzia na stránke Hudba.sk
**Wham!** (niekedy písané aj ako **WHAM!**, v USA ako **Wham!-UK**) bolo britské popové duo, ktoré v roku 1981 založili George Michael a Andrew Ridgeley.

O skupine
---------

Obaja boli neobvykle nadchnutí pre hudbu. Robili si vlastné nahrávky piesní z rádia na magnetofón a mixovali si z nich svoje vlastné. George Michael bol vždy z nich ten tichší, Andrew bol ako teenager problémovejší. Potom, čo sa obaja dali väčšinou nájsť len na rozličných večierkoch, miesto chodenia do školy, vyhodili Georga rodičia z domu. Potom sa prebíjal príležitostnými prácami a žil z podpory v nezamestnanosti. Pracoval ako trhač lístkov, neskôr ako čašník na diskotéke. Na jeseň prehovoril Andyho, aby svoje posledné peniaze vložili do demo nahrávky. Po pracovnej verzii piesne „Club Tropicana" obaja konečne dostali zmluvu na prvý album. Ten vydali v roku 1982 pod menom *Fantastic* s hlavným hitom „Young Guns (Go For It!)".

V roku 1983 vydali druhý album *Make It Big* s najväčším hitom „Wake Me Up Before You Go-Go". Skupina Wham! sa stala najúspešnejšou kapelou na dvoch kontinentoch. Prelom nastal v roku 1986, keď vydali ešte album *Music From The Edge Of Heaven*, ktorý bol premenovaný na *„The Final"* (Finále - koniec) a - ako názov naznačoval - blížil sa koniec tejto kapely. Zatiaľ čo Andy to skúšal ako amatér a často mlel z posledného, George sa vypracoval na jedného z najúspešnejších autorov a spevákov na medzinárodnej scéne.

Diskografia
-----------

### Štúdiové albumy

| Názov | Dátumvydania | Vrchol v rebríčkoch |
| --- | --- | --- |
| U.K. | Austrália | USA |
| *Fantastic* | 1982 | 1 | 5 | 83 |
| *Make It Big* | 1984 | 1 | 1 | 1 |
| *Music From The Edge of Heaven* | 1986 | - | - | 10 |
| *The Final* | 1986 | 2 | 5 | - |
|

### Kompilácie

|  |  |  |  |  |
| --- | --- | --- | --- | --- |
| *12" Mixes* (Kompilácia) | 1987 | - | - | - |
| *If You Were There (The Best of Wham)* (Kompilácia) | 1997 | 4 | - | - |
|

### Single

| Názov | Dátum vydania | z albumu | Pozícia |
| --- | --- | --- | --- |
| Spojené kráľovstvo | Írsko | Austrália | US Hot 100 | US AC |
| „Wham Rap! (Enjoy What You Do)" | 1982 | jún | *Fantastic* | 45 | - | - | - | - |
| „Young Guns (Go For It!)" | sept | 3 | 3 | 4 | - | - |
| „Wham Rap! (Enjoy What You Do)" (reedícia) | 1983 | jan | 8 | 13 | 9 | - | - |
| „Bad Boys" | máj | 2 | 3 | 9 | 60 | - |
| „Club Tropicana" | júl | 4 | 4 | 60 | - | - |
| „Club Fantastic Megamix" | dec | - | 15 | 16 | - | - | - |
| „Wake Me Up Before You Go Go" | 1984 | máj | *Make It Big* | 1 | 1 | 1 | 1 | 4 |
| „Careless Whisper" | júl | 1 | 1 | 1 | 1 | 1 |
| „Freedom" | aug | 1 | 1 | 3 | 3 | 4 |
| „Everything She Wants" | dec | - | - | 7 | 1 | 4 |
| „Last Christmas" | dec | - | 2 | 1 | 3 | - | - |
| „I'm Your Man" | 1985 | sept | *Music from the Edge of Heaven/ The Final* | 1 | 1 | 3 | 3 | 13 |
| „A Different Corner" | 1986 | apr | 1 | 2 | 4 | 7 | 6 |
| „The Edge of Heaven" | jún | 1 | 1 | 2 | 10 | 22 |
| „Where Did Your Heart Go?" | okt | - | - | 54 | 50 | - |
|
**Andrea** „**Karny**" **Karnasová** (\* 29. január 1974, Bratislava, ČSSR) je slovenská televízna a dabingová herečka.

Kariéra
-------

Študovala na konzervatóriu v Bratislave. Už počas posledných dvoch rokov štúdia na konzervatóriu hosťovala spolu so Zuzanou Fialovou vo Vojenskom umeleckom súbore. A hoci si podala prihlášku na VŠMU na skúšky neprišla, v ten deň mali predstavenie v Prahe.

K dabingu sa dostala v šestnástich rokoch. Pod prezývkou „Karny" ju pozná najviac ľudí a pochádza zo seriálu *Priatelia*, kde dabovala perfekcionistku Monicu. Dnes má za sebou desiatky filmových postáv, jej hlas mohli počuť v seriáloch ako *C.S.I.: Kriminálka New York*, *Monk*, *Zúfalé manželky* alebo *JAG*. Filmový priaznivci rozpoznajú jej hlas v trilógii *Matrix*, kde nadabovala Trinity.

Viac priestoru na obrazovke dostala až nedávno. Hrala v *Ordinácii v ružovej záhrade* aj v *Odsúdených*. Pomerne pokojnú hladinu slovenských seriálov rozvírila postavou lesbičky Denisy, ktorú stvárnila v seriáli *Panelák*.

Osobný život
------------

Karnasovej stroskotalo manželstvo s Ladislavom Hrušovským, ktorý bol ústrednou postavou televízneho seriálu *Aféry*. Majú spolu dcéru Lujzu.

Filmografia
-----------

### Filmy

* 1995: Za vrchom vrch
* 1996: Zázračná láska
* 1997: V zajatí lásky
* 1998: A ešte dve frašky...
* 1999: Zločin
* 2002: Blue Moon
* 2009: Nebo, peklo… zem
* 2011: Čerešňový chlapec
* 2011: Filmoviedky: Zradení

### Seriály

* 2016 – 2022: Naši (Andrea „Andy")
* 2017: 1890
* 2020: Hniezdo
* 2022: Priznanie (*Marta Fialová*)
* 2022 – súčasnosť: Nemocnica (Angelika)

Zdroje
------

* Andrea Karnasová na osobnosti.cz
* Andrea Karnasová v Česko-Slovenskej filmovej databáze
Číslo ***e*** alebo **Eulerovo číslo** (podľa švajčiarskeho matematika Leonharda Eulera, prípadne aj **Napierova konštanta** podľa škótskeho matematika Johna Napiera, ktorý zaviedol logaritmy) je matematická konštanta a základ prirodzeného logaritmu. Popri π a imaginárnej jednotke *i*, je *e* jedno z najvýznamnejších čísel v matematike. Má viacero ekvivalentných definícií, najznámejšie z nich sú uvedené nižšie. Používa sa pri exponencionálnych výpočtoch úrokov, výpočtoch teórie pravdepodobnosti, pri výpočte prírastku stromov a živočíšneho tkaniva, v elektronike a inde. Jeho hodnota na 30 desatinných miest je:

{\displaystyle e=2,718281828459045235360287471352...}

Definície
---------

Tri najznámejšie definície:

1. Definícia *e* ako limity
{\displaystyle e=\lim \_{n\to \infty }\left(1+{\frac {1}{n}}\right)^{n}.}
2. Definícia *e* ako súčet nekonečného radu
{\displaystyle e=\sum \_{n=0}^{\infty }{1 \over n!}={1 \over 0!}+{1 \over 1!}+{1 \over 2!}+{1 \over 3!}+{1 \over 4!}+\cdots }
3. Definícia *e* ako jediného reálneho čísla *x* > 0, pre ktoré platí, že
{\displaystyle \int \_{1}^{x}{\frac {1}{t}}\,dt={1}.}
Bolo dokázané, že tieto tri definície sú ekvivalentné.

Vlastnosti
----------

Exponenciálna funkcia {\displaystyle e^{x}} je dôležitá, pretože je to jediná funkcia (okrem funkcie {\displaystyle y=0}), ktorá je svojou vlastnou deriváciou, a z toho vyplýva že aj svojou vlastnou primitívnou funkciou:

{\displaystyle {\frac {d}{dx}}e^{x}=e^{x}}
{\displaystyle \int e^{x}\,dx=e^{x}+C}, kde *C* je konštanta.
Eulerovo číslo je iracionálne (tzn. jeho desatinný rozvoj je nekonečný a neperiodický) a transcendentné (tzn. nedá sa vyjadriť ako koreň mnohočlenov s celočíselnými koeficientami)

Eulerov vzťah
-------------

Medzi číslami {\displaystyle e,\pi ,i,1} platí vzorec pochádzajúci od Eulera:

{\displaystyle e^{i\pi }+1=0}
Je to špeciálny prípad všeobecnejšieho vzťahu, ktorý dáva do súvisu funkcie sínus, kosínus a exponenciálnu funkciu:

{\displaystyle e^{ix}=\cos x+i\sin x}

Externé odkazy
--------------

* Číslo *e* s presnosťou na milión desatinných miest (po anglicky)
***Iron Man*** (2008) je americký komiksový film. Hlavný hrdina je komiksový hrdina Iron Man alias Tony Stark.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Geniálny vynálezca a playboy Tony Stark (Robert Downey Jr.), je hlavou firmy Stark Industries, ktorá vyrába zbrane. Stark letí do Afganistanu osobne dohodnúť predaj novej ničivej zbrane „Jericho" Americkej Armáde, ale po ceste späť je napadnutý konvoj, v ktorom ide, a on je ťažko ranený. Život mu zachráni Dr. Yinsen (Shaun Toub), sú ale zatvorení v jaskyni a Stark má únoscom zostrojiť „Jericho". On si ale tajne vyrobí železný oblek, ktorý mu umožní lietať a strieľať, a plánuje utiecť. Pri úteku zomiera Dr. Yinsen, Tony Stark sa ale v poriadku vracia do USA. Na tlačovej konferencii ale spôsobí zdesenie u spolupracovníkov a akcionárov svojej firmy, keď vyhlási, že prestane vyrábať zbrane a zameria sa na niečo iné. To sa ale nepáči jeho spolupracovníkovi Obadiahovi Stanovi (Jeff Bridges), ktorý plánuje Starkovi odobrať moc nad firmou a sám tajne pokračuje v predaji zbraní. Tony Stark zatiaľ vyvíja lepšiu verziu svojho železného obleku, tiež pomocou neho zaletí do Afganistanu zničiť novú zásielku Stark Industries. Výdatne mu pomáha jeho oddaná sekretárka Virginia „Pepper" Pottsová (Gwyneth Paltrow) a jeho kamarát armádny plukovník James „Rhodey" Rhodes (Terrence Howard). Ku koncu si Obadiah Stane vyrobí podobný oblek, aký má Tony Stark a začne finálna bitka medzi Iron Manom a zlým Iron Mongerom, ktorú Tony Stark vyhrá a na tlačovej konferencii sa oficiálne uvedie ako Iron Man.

 Opis zápletky alebo rozuzlenia príbehu sa tu končí.

Obsadenie
---------

* Robert Downey Jr. ako Tony Stark / Iron Man
* Terrence Howard ako James "Rhodey" Rhodes
* Jeff Bridges ako Obadiah Stane / Iron Monger
* Gwyneth Paltrowová ako Pepper Pottsová
* Leslie Bibbová ako Christine Everhartová
* Shaun Toub ako Dr. Ho Yinsen
* Jon Favreau ako Harold "Happy" Hogan
* Faran Tahir ako Raza
* Paul Bettany ako hlas J.A.R.V.I.S.a
* Clark Gregg ako agent Phil Coulson
* Bill Smitrovich ako generál Gabriel
* Kevin Foster ako Jimmy
* Garrett Noel ako Pratt
* Eileen Weisingerová ako (Ramirezová)
* Aimen Ben Ahmed ako Ahmed

V cameo úlohe sa objavil Stan Lee, ktorý si zahral sám seba a v potitulkovej scéne sa objavil Samuel L. Jackson ako Nick Fury.

Externé odkazy
--------------

* Iron Man Oficiálna stránka

Archivované 2010-01-06 na Wayback Machine

* Iron man na tv-archiv.sk
* *Iron Man (film z roku 2008)* v Česko-Slovenskej filmovej databáze
**Koválovecký potok** je potok na Záhorí, preteká východnou časťou okresu Skalica. Je to pravostranný prítok Chvojnice, má dĺžku 6,5 km a je tokom IV. rádu.

Prameň
------

Pramení na južnom okraji Bielych Karpát (podcelok Žalostinská vrchovina) na juhozápadnom úpätí vrchu Čupy (574,3 m n. m.), v lokalite Cerovina, v nadmorskej výške približne 380 m n. m.

Opis toku
---------

Najprv tečie juhozápadným smerom, vstupuje do Chvojnickej pahorkatiny, sprava priberá prítok z lokality Staré hory a zľava občasný tok spod Richtárky (509,0 m n. m.). Ďalej sa stáča na západ, preteká obcou Koválovec a ústi do vodnej nádrže Radošovce (235,0 m n. m.). Z pravej strany sa do nádrže vlieva Hlboký potok, Koválovecký potok následne vyteká z nádrže a na krátkom úseku pokračuje na juhozápad. Z pravej strany následne priberá Čaňov a ďalej už tečie smerom na juh. Na dolnom toku preteká intravilánom obce Radošovce, podteká štátnu cestu č. 51 a juhozápadne od centra obce sa v nadmorskej výške cca 213 m n. m. vlieva do Chvojnice.

| * z
* d
* u
Vodné toky v povodí Chvojnice (Morava) |
| --- |
| *Chvojnica* → *Morava* → *Dunaj* |
| Vodné toky | 
* Búdkoviansky kanál
* Búdkoviansky potok
* Čaňov
* Havraní potok
* Hlboký potok
* Chropovský potok
* **Chvojnica**
* Koválovecký potok
* Močidliansky potok
* Pavlovský potok
* Raková
* Richtárka
* Rúbaniskový potok
* Vlčí dol

 |
| Vodné plochy | 
* Búdkovianske rybníky
* vodná nádrž Radošovce

 |
**VPN** (anglicky: **v**irtual **p**rivate **n**etwork) je počítačová sieť na prepojenie počítačov na rôznych miestach internetu do jednej virtuálnej počítačovej siete. Aj keď počítače môžu byť vo fyzicky nezávislých sieťach na rôznych miestach sveta, prostredníctvom virtuálnej privátnej siete medzi sebou môžu komunikovať, ako keby boli na jednom sieťovom segmente.

Prostredníctvom VPN sa dá zaistiť napríklad pripojenie firemných notebookov kdekoľvek na internete do firemného intranetu (vnútornej firemnej siete). Na prepojenie treba VPN server, ktorý má prístup na internet a intranet (môže slúžiť len pre jedného klienta, alebo ako hub a prijímať spojenie od viacej klientov), VPN klient, ktorý sa cez internet pripojí k serveru a prostredníctvom nej potom do intranetu. VPN server potom plní v podstate funkciu sieťovej brány.

Okrem využitia vo firemných intranetoch je VPN stále populárnejšie medzi bežnými používateľmi. Prepojenie pomocou VPN umožňuje bezpečné a anonymné surfovanie na verejných wi-fi sieťach, ktoré sú častokrát nezabezpečené. Z nezabezpečených sietí môžu hackeri získavať dáta používateľov o tom, čo na počítači robia, aké stránky navštevujú a aké prístupové heslá používajú, čím získavajú prístup k ich digitálnej identite.

VPN sa často používa aj na zmenu geografickej polohy v miestach, kde existujú obmedzenia pri surfovaní na internete. Ide napríklad o obmedzenia streamovania videí, rýchlosti sťahovania alebo prístupu na sociálne siete.

Zovšebecnením VPN je sieťové tunelovanie, keď sa prostredníctvom štandardného sieťového spojenia vytvorí virtuálna linka medzi dvoma počítačmi, v rámci ktorej sa potom dá nadviazať ďalšie sieťové spojenie.

Poskytovatelia VPN
------------------

V súčasnosti sa bežne využívajú externé VPN služby, ktoré ponúkajú bezplatné a platené verzie. Pri bezplatných verziách existujú rôzne obmedzenia ako sú menšia rýchlosť, menší počet serverov alebo reklamy. Medzi najznámejších poskytovateľov VPN patria spoločnosti: Surfshark, NordVPN, CyberGhost VPN, PureVPN, Bitefender VPN alebo VyprVPN.

Referencie
----------

1. 1 2   *Všetko o VPN* [online]. Kodino.sk, [cit. 2020-03-11]. Dostupné online.
2. ↑   *Jablíčkář.cz* [online]. 2016-12-06, [cit. 2020-03-11]. Dostupné online. (po česky)
3. ↑   *Najlepšie VPN služby* [online]. Vpn365.eu, 2019-01-01, [cit. 2021-09-24]. Dostupné online.
4. ↑   *Najlepšie VPN pre Slovensko* [online]. VPNrecenzie.sk, 2023-05-25, [cit. 2023-05-26]. Dostupné online.
***Good Luck Charlie*** je americký sitkom vysielaný na stanici Disney Channel od 4. apríla 2010 do 16. februára 2014. Seriál vytvorili Phil Baker a Drew Vaupen, ktorí chceli vytvoriť seriál, ktorý by bavil celú rodinu. Dej sa točí okolo rodiny Duncanových, ktorí sa snažia prispôsobiť narodeniu svojho štvrtého a piateho dieťaťa, Charlotte "Charlie" (Mia Talerico) a Tobyho (Logan Moreau). V každej epizóde si Teddy (Bridgit Mendler) vedie video-denník obsahujúci rady pre Charlie od svojej rodiny v živote teenagera.

Seriál mal premiéru na Disney Channel v USA 4. apríla 2010. V Česku sa vysiela od 5. júna 2010 na Disney Channel pod názvom *Hodně štěstí, Charlie* s českým dabingom. Na Slovensku sa v súčasnosti nevysiela.

Obsadenie
---------

### Hlavné postavy

#### Teddy Duncanová

Teddy R. Duncanová (Bridgit Mendler), je Charlina jediná sestra a zároveň druhá najstaršia zo súrodencov. Vedie si video-denník, ktorý obsahuje rady pre Charlie, v živote teenagera. 

#### Amy Duncanová

Amy B. Duncanová – (rod. Blankenhooperová) (Leigh-Allyn Baker) jej Bobova manželka a matka piatich detí – PJ, Teddy, Gabe, Charlie a Toby. Pracuje v nemocnici ako zdravotná sestra a je zobrazovaná ako oddaná, starostlivá a komediálna matka.

#### Gabe Duncan

Gabriel "Gabe" Duncan (Bradley Steven Perry) je mladší brat Teddy a PJ a starší brat Charlie a Tobyho. Je vtipkár a výtržník, často býva sarkastický a lenivý, ale občas je aj poslušný alebo odhodlaný. Známy je svojimi konfliktami s ich susedou pani Dabneyovou.

#### Charlie Duncanová

Charlotte "Charlie" Duncanová (Mia Talerico) je hlavnou postavou seriálu a je druhé najmladšie dieťa v rodine. Vo všeobecnosti je vykresľovaná ako šťastné dieťa. 

#### Bob Duncan

Bob William Duncan (Eric Allan Kramer) je otec rodiny a manžel Amy. Vlastní firmu na hubenie škodcov, "Bob's Bugs Be Gone". 

#### PJ Duncan

PJ Duncan (Jason Dolley) je najstarší zo súrodencov. Často sa háda so svojou sestrou Teddy aj keď sa majú radi. Zvyčajne si dobre vychádza s jeho mladším bratom Gabeom.

### Vedľajšie postavy

#### Toby Duncan

Toby Duncan (Logan Moreau) je piatym a najmladším dieťaťom Amy a Boba.

#### Ivy Wentz

Ivy Renee Wentz (Raven Goodwin) je Teddyna najlepšia kamarátka.

#### Spencer Walsh

Spencer Walsh (Shane Harper) je Teddyin ex-priateľ / priateľ.  

#### Emmett

Emmett (Micah Stephen Williams) je PJov najlepší kamarát, zamilovaný do Teddy.

#### Pani Dabneyová

Pani Estelle Dabneyová (Patricia Belcher) je otravná suseda Duncanovcov.

Zdroj
-----

*Tento článok je čiastočný alebo úplný preklad článku Good Luck Charlie na anglickej Wikipédii.*
**Raková** je potok na Záhorí, v Bielych Karpatoch. Je to pravostranný prítok Chvojnice s dĺžkou 5,7 km, preteká najvýchodnejšou časťou okresu Skalica a je tokom IV. rádu. 

Pramení pod hlavným hrebeňom pohoria, v podcelku Žalostínska vrchovina, na južnom svahu vrchu Machnáč (471,7 m n. m.) v nadmorskej výške okolo 422 m n. m. neďaleko slovensko-českej štátnej hranice. Preteká popri samote Tlstá hora, zľava priberá občasný prítok (402,5 m n. m.) spod Zrubenca (555,7 m n. m.) a tečie juhojuhozápadným smerom. Z pravej strany ďalej priberá prítok z juhovýchodného svahu vrchu Čupy (574,3 m n. m.) a na cca 800 metrov dlhom úseku je ľavý breh potoka spolu s priľahlou lokalitou chráneným územím (PP Raková), chránia sa zachovalé lúčne spoločenstvá. Potom sa koryto výrazne vlní, stáča sa na juhojuhovýchod a pri osade Hanzlovka sa v nadmorskej výške okolo 290 m n. m. vlieva do Chvojnice.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2023-11-21]. Dostupné online.
2. ↑  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2023-11-21]. Dostupné online.
3. ↑   *Mapový portál HIKING.SK* [online]. Denník N, [cit. 2023-11-21]. Dostupné online.

| * z
* d
* u
Vodné toky v povodí Chvojnice (Morava) |
| --- |
| *Chvojnica* → *Morava* → *Dunaj* |
| Vodné toky | 
* Búdkoviansky kanál
* Búdkoviansky potok
* Čaňov
* Havraní potok
* Hlboký potok
* Chropovský potok
* **Chvojnica**
* Koválovecký potok
* Močidliansky potok
* Pavlovský potok
* Raková
* Richtárka
* Rúbaniskový potok
* Vlčí dol

 |
| Vodné plochy | 
* Búdkovianske rybníky
* vodná nádrž Radošovce

 |
**Coursera** je rozsiahly poskytovateľ otvorených online kurzov v Spojených štátoch, ktorý v roku 2012 založili Andrew Ng a Daphne Koller, profesori informatiky na Stanford University. Coursera spolupracuje s univerzitami a inými organizáciami a ponúka online kurzy, certifikáty a diplomy v rôznych predmetoch. Do roku 2021 bude približne 150 univerzít ponúkať viac ako 4 000 kurzov Coursera.

Coursera ponúka aj postgraduálne kurzy v spolupráci s univerzitami. Platforma má napríklad partnerstvo s HEC Paris na získanie titulu *Executive Master in Innovation and Entrepreneurship*. 100% online, tento program má za cieľ vyškoliť top manažérov špecializujúcich sa na tieto dve oblasti za 18 mesiacov. Otvorené bolo v marci 2017.

Iné projekty
------------

Commons
* Spolupracuj na Commons Commons ponúka multimediálne súbory na tému **Coursera**

Externé odkazy
--------------

* oficiálna webová Coursera

Referencie
----------

1. ↑  The year of MOOC
2. ↑  Coursera is one of the top online learning platforms, with thousands of courses from schools like Yale and companies like Google — here's how it works
3. ↑  MSc in Innovation and Entrepreneurship
4. ↑  Exclusif. HEC se lance dans un diplôme… 100 % en ligne
5. ↑  HEC lance un programme diplômant 100 % en ligne
**Bitka o mesto Wana** prebiehala medzi 16. a 23. marcom 2004 medzi pakistanskými bezpečnostnými zložkami a povstalcami v severopakistanskej provincii Južný Waziristan. Boj prebiehal v niekoľkých osadách v okolí mesta, v ktorých sa malo nachádzať okolo 400 militantov. Medzi nimi malo byť aj niekoľko významných predstaviteľov teroristickej siete Al-Káida vrátane zástupcu Usámu bin Ládina Ajmána al-Zawarihiho.

Boj
---

K prvému stretu s povstalcami došlo 16. marca 2004. O dva dni neskôr sa pakistanskej armáde podarilo oblasť obkľúčiť, pričom podľa vyjadrení predstaviteľov armády mal byť medzi obkľúčenými povstalcami aj "významný cieľ". Avšak prítomnosť Zawahiriho pakistanské ani americké zdroje nepotvrdili. Nasledovala séria intenzívnych zrážok, no pakistanská armáda sa zakaždým s ťažkými stratami stiahla.

Pakistanská armáda počas prieskumu oblasti objavila sieť tunelov smerujúcich do susedného Afganistanu. 20. marca pakistanskí vojaci hlásili kontakt s unikajúcim "cudzincom", pričom podľa niektorých zdrojov mohlo ísť o predstaviteľa al-Káidy.

23. marca sa armáde podarilo obsadiť všetky oporné body povstalcov. Boje si vyžiadali vysoký počet obetí na oboch stranách. Pakistanská armáda stratila v boji 49 vojakov a ďalších 33 bolo zranených. 11 vojakov padlo do zajatia. Prepustení boli 28. marca. Povstalci stratili 55 mužov a 149 ich padlo do zajatia.

Referencie
----------

* 
*
**Ostře sledované vlaky** je český film, natočený režisérom Jiřím Menzelom v roku 1966 podľa novely Bohumila Hrabala.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Príbeh sa odohráva v období protektorátu a rovnako ako ďalšie Hrabalove diela so sebou nesie symboliku. Mladík Miloš Hrma (Václav Neckář) sa zaúča na železničnej stanici a zároveň prežíva neľahké obdobie svojho dospievania, to všetko v kontexte druhej svetovej vojny. Po neúspešnom pokuse o samovraždu sa však zaučí ako v práci na stanici, tak v intímnom vzťahu so ženou. Nakoniec sa zachová ako hrdina, keď sa rozhodne vyhodiť do vzduchu nemecký vojenský vlak, ktorý vezie zbrane. Pri tejto amatérskej akcii však zomrie.

 Opis zápletky alebo rozuzlenia príbehu sa tu končí.

Ocenenie
--------

V roku 1968 získal film americkú filmovú cenu Oscar za najlepší cudzojazyčný film. Americký týždenník *Time* zaradil film do stovky najlepších filmov všetkých čias.

Exteriéry
---------

Film sa natáčal na železničnej stanici v Lodenici.

Externé odkazy
--------------

* ČSFD - Ostře sledované vlaky
Hardyho spojka: pružné medzikružie a jedna príruba
Hardyho spojka
**Hardyho spojka** alebo **Hardy spojka** je druh pružnej spojky, ktorá slúži na jednoduché pružné spojenie dvoch súosých hriadeľov. Hardyho spojka prenáša otáčavý pohyb a súčasne dovoľuje, aby sa osi oboch hriadeľov odchyľovali o malý uhol v ľubovoľnom smere a súčasne tlmí prenos rázov medzi hriadeľmi. Spojku si dal patentovať J. L. Hardy v roku 1938.

Opis
----

Pôvodnú konštrukciu tvorí pružné medzikružie vystuženej gumy s párnym počtom otvorov. Oba hriadele sú pomocou dvoj- alebo trojramenných prírub priskrutkované k medzikružiu. Jedna príruba je priskrutkovaná ku párnym otvorom a druhá k nepárnym, takže celý prenos síl musí preniesť pružné medzikružie. V súčasnosti sa používa viacero tvarov a vyhotovení pružných spojok. Pružné telesá môžu byť vystužené i nevystužené a môžu mať rôzny tvar a konštrukciu, od pôvodného medzikružia, cez rôzne tvarované elementy vonkajšieho, či vnútorného vyhotovenia.

Galéria
-------

* Hardy spojka v projekte AMX t-Cecil'10Hardy spojka v projekte AMX t-Cecil'10
* "Giubo" - prstencová pružná spojka automobilu Matra MS7 formuly 2"Giubo" - prstencová pružná spojka automobilu Matra MS7 formuly 2
* 3D rozstrel hardyho spojky3D rozstrel hardyho spojky

Referencie
----------

1. ↑  Opis Hardy spojky v patente ÚPV SR, číslo 50055-2017, r.49, Technická univerzita v Košiciach, Košice
2. 1 2  Technická univerzita v Košiciach. *Pružné spojky* [online]. Košice: sjf.tuke.sk, [cit. 2021-07-07]. Dostupné online.

Pozri aj
--------

* Spojka (strojárstvo)

Zdroje
------

* *Tento článok je čiastočný alebo úplný preklad článku Hardyho spojka na českej Wikipédii.*
* *Strojně technická příručka* (Ing. Svatopluk Černoch), nakladatelství SNTL, Praha 1977
Účastník olympijských hierÚčastník olympijských hier

**Adeľ Tankovová** (ukr. Адель Танкова – Adeľ Tankova; \* 22. máj 2000, Dnepropetrovsk, Ukrajina) je izraelská olympijská krasokorčuliarka. Za Izrael súťažila s Ronaldom Zilberbergom na Zimných olympijských hrách 2018 v Pchjongčchangu v krasokorčuľovaní v tancoch na ľade a tímovom podujatí.

Raný a osobný život
-------------------

Tankovová sa narodila v Dnepropetrovsku na Ukrajine a je Židovka. Žije v meste Hackensack v New Jersey.

Krasokorčuliarska kariéra
-------------------------

Tankovová korčuľovať začala v roku 2004. Jej bývalým partnerom vo dvojici bol Jevhen Krasnopiľskij. Jej súčasným partnerom je Ronald Zilberberg, s ktorým začala súťažiť v roku 2016. Jej trénerkou a choreografkou je Galit Chait Moracci.

V sezóne 2017/2018 táto dvojica vyhrala Izraelské národné majstrovstvá a obsadila 28. miesto na majstrovstvách Európy.

Tankovová a Zilberberg súťažili za Izrael na Zimných olympijských hrách 2018 v krasokorčuľovaní v tancoch na ľade a tímovom podujatí v Pchjongčchangu v Južnej Kórei. V krátkom tanečnom podujatí dosiahli skóre 46,66 a celkovo skončili na 24. mieste.

Referencie
----------

1. 1 2 3 4 5 6   *Adel Tankova* [online]. isuresults.com, [cit. 2023-11-20]. Dostupné online.
2. ↑  "2018 Winter Olympics," *Jewish Sports Review*, March/April 2018, Vol. 11, No. 6, Issue 126, page 2.
3. 1 2  "Figure Skating | Athlete Profile: Adel TANKOVA - Pyeongchang 2018 Olympic Winter Games," olympic.org.
4. ↑  . Dostupné online.
5. ↑  "Israel fails to qualify for Olympic figure skating finals," *The Times of Israel*.

Iné projekty
------------
***Pink Narcissus*** je americký film z roku 1971, ktorý bol nakrútený v skromných amatérskych podmienkach v jednom z manhattanských apartmánov. V závere filmu sa jeho autor podpísal ako *Anonymous*. Zistilo sa, že film natočil James Bidgood. Film patrí medzi kultové snímky kinematografie s homosexuálnou tematikou a je dostupný medziiným aj na DVD nosičoch. Doslovný preklad názvu filmu je *Ružový Narcis*.

Obsah filmu
-----------

Film rozpráva príbeh o homosexuálnom, veľmi peknom chlapcovi, prostitútovi, ktorý vo svojich voľných chvíľach uniká do sveta vlastných narcistických fantázií a snov. Chlapec/prostitút si sám seba predstavuje v stredobode pozornosti (napríklad v roli matadora v aréne, ako otrok rímskeho cisára alebo ako chlapca z háremu jedného šejka, ako anjela a podobne). Film bol sčasti natočený primitívnymi prostriedkami na 8-mm film a jeho pestrosť obrázkov a farebnosť ovplyvnila umelcov ako Pierre et Gilles.

Externé odkazy
--------------

* The Internet movie database - Pink Narcissus (po anglicky)
* Česko-slovenská filmová databáza - Pink Narcissus (po česky)
**2 147 483 647** (slovom **dve miliardy stoštyridsaťsedem miliónov štyristoosemdesiattritisícšesťstoštyridsaťsedem**) je prirodzené číslo. Ide o ôsme Mersennovo prvočíslo, rovné 231 − 1.

Že ide o prvočíslo, dokázal Leonhard Euler, ktorý o tom napísal v roku 1772 v liste Danielovi Bernoullimu. Pre dôkaz použil vylepšenú metódu Pietra Cataldiho, takže mu stačilo vylúčiť 372 možných deliteľov. Je pravdepodobné, že až do roku 1867 šlo o najväčšie známe prvočíslo.

Význam vo výpočtovej technike
-----------------------------

Číslo 2 147 483 647 je najväčšia kladná hodnota, ktorú možno reprezentovať pomocou 32-bitového celočíselného dátového typu so znamienkom. Tie sú hojne používané, ide preto o prirodzený horný limit hodnôt v mnohých aplikáciách a počítačových hrách. Ako extrémna hodnota sa môže vyskytnúť aj pri chybách, resp. pri výpočtoch so saturačnou aritmetikou, pri ktorej je výsledok, ktorý by bol nižší než spodný alebo vyšší než horný limit, nahradený minimálnou resp. maximálnou reprezentovateľnou hodnotou.

Dátový typ `time\_t`, využívaný na UN\*Xových systémoch na reprezentáciu času podľa štandardu POSIX, má podobu počtu sekúnd od polnoci 1. januára 1970 (UTC). Pokiaľ je implementovaný ako 32-bitová celočíselná premenná so znamienkom, vychádza najväčšia reprezentovateľná hodnota (2 147 483 647 sekúnd) na 19. januára 2038 03:14:07 (UTC). Možné komplikácie, ktoré vzhľadom k širokému rozšíreniu UN\*Xových systémov môžu v tento deň nastať, sa súhrnne označujú ako problém roku 2038.

Referencie
----------

1. ↑  WINSTON, Robert. *Science Year by Year : The Ultimate Visual Guide to the Discoveries That Changed the World*. [s.l.] : Dorling Kindersley, 2013. 400 s. Dostupné online. ISBN 978-1-4093-5078-1. S. 152.
2. ↑   *The Largest Known prime by Year: A Brief History* [online]. primes.utm.edu, [cit. 2020-06-18]. Dostupné online.
3. ↑   *The year 2038 bug* [online]. 2038bug.com, [cit. 2020-06-18]. Dostupné online. Archivované 2009-03-18 z originálu.

Zdroj
-----

* *Tento článok je čiastočný alebo úplný preklad článku 2147483647 na českej Wikipédii.*